Konstabel koelbloedig aan diens vermoor | Maroela Media
Konst. Pieter de Lange en sy vrou, Nelmarié. Sy het vanoggend by dié foto van hulle op Facebook geskryf: "Hy is my lewe en my hart. Sonder hom is ek niks." Foto: Facebook
Genl. Khehla John Sitole, nasionale polisiekommissaris, het die hoop uitgespreek dat die mans wat 'n polisiekonstabel Donderdagaand doodgeskiet het, spoedig in hegtenis geneem sal word.
Konst. Petrus Gerhardus de Lange was aan diens waar hy 'n beweerde dwelmtransaksie in Bulwayostraat, Ladanna, Polokwane, dopgehou het toe hy aangeval is, sê brig. Vishnu Naidoo, nasionale polisiewoordvoerder.
"'n Groep verdagtes in twee voertuie het na die voertuig aangery gekom waarin De Lange gesit het," sê Naidoo. "Vier het uitgeklim en met handwapens op die polisieman begin skiet."
Die 30-jarige lid van die Westenburg-polisiestasie is op pad hospitaal toe dood.
Naidoo sê luidens berigte is 'n vragmotorbestuurder, wat verby die toneel gery het, deur 'n dwaalkoeël in sy hand gewond tydens die skietery op De Lange.
Sitole het die moord op De Lange veroordeel en opdrag gegee dat 'n 72-uur-aktiveringsplan in werking gestel word om die skuldiges vas te trek.
"Net sedert die begin van die huidige boekjaar het ons 42 polisiebeamptes aan die dood afgestaan," het die kommissaris Vrydag gesê. "Ten spyte van ons proaktiewe en reaktiewe ingrypings bly die getal beamptes wat aangeval en doodgemaak word onaanvaarbaar hoog."
Van die 42 beamptes wat sedert 1 April vanjaar vermoor is, was 18 ten tyde van hul dood aan diens en 24 van diens af.
Naidoo sê enigeen met inligting oor Donderdagaand se aanval in Polokwane kan Stop Misdaad bel by 08600 10111.
Waar was sy makers hoe Kan daar net een op so saak gewees het dis soos die spreekwoord mos sê (Heros die young)